**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2010 M. LIEPOS 29 D. SPRENDIMO NR. T2-200 „ DĖL NEKILNOJAMOJO TURTO MOKESČIO LENGVATŲ KLAIPĖDOS MIESTO ISTORINĖSE DALYSE TEIKIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma pakeisti nekilnojamojo turto mokesčio (toliau – NTM) lengvatų teikimo asmenims tvarkos aprašus, kurie reglamentuoja nekilnojamojo turto, esančio Klaipėdos miesto istorinėse dalyse, mokesčio lengvatos suteikimą asmenims, vykdantiems veiklą, susijusią su menu, etnografiniais verslais, veiklą, skatinančią turizmą ir asmenims, atlikusiems kompleksinius pastatų fasado ar stogo tvarkybos darbus ar įrengusiems mažosios architektūros ar puošybos elementus.

Teikiamo sprendimo projekto tikslas – tvarkos aprašų pakeitimais siekiama aiškiau apibrėžti sąvokas ir papildyti reikalavimus asmenims, siekiantiems gauti NTM lengvatas, reglamentuoti išvadų išdavimo procedūras, į teritorijas, kuriose esančiam nekilnojamajam turtui gali būti suteikta lengvata, įtraukti Smiltynės gyvenvietės teritoriją.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos vietos savivaldos įstatymo ir Lietuvos Respublikos nekilnojamojo turto mokesčio įstatymo nuostatomis.

Sprendimo projekto rengimo priežastys - sprendimo projektas parengtas, įvertinus asociacijos „Bendruomenė Smiltynės Kopgalis“ prašymą, atsižvelgiant į pasikeitusius Mokesčių skyriaus nuostatus ir nekilnojamojo turto mokesčio lengvatų teikimo praktiką.

Siūlomi pakeitimai pateikti lyginamajame projekto variante.

Pagrindiniai pakeitimai:

- Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.2. punktą papildyti papunkčiu, įtraukiant Smiltynės gyvenvietės teritoriją, kurios unikalus kodas – 21089 (buvęs – U14). Atsižvelgiant į Klaipėdos miesto savivaldybės tarybos 2011-10-27 sprendimo Nr. T2-331 nuostatas, to paties tvarkos aprašo 2.5.5. papunktį praplėsti, nustatant mažiausią laukos kavinės užimamo ploto dalį.

- Nekilnojamojo turto mokesčio lengvatų teikimo asmenims, vykdantiems kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašo 16 punktą, atsižvelgiant į Klaipėdos miesto savivaldybės direktoriaus įsakymu sudarytos komisijos siūlymus, nustatant, kad besikreipiantis asmuo privalo pateikti gauto leidimo, vykdyti statybos darbus Klaipėdos miesto istorinėje dalyje ir pastato fasado tvarkybos darbų projekto kopiją.

Taip pat visus tvarkos aprašus papildyti nuostata, kad nekilnojamojo turto mokesčio lengvata neteikiama apleistam ir neprižiūrimam nekilnojamam turtui bei siekiant mažinti administracinę naštą išbraukti pareigą kreipiantis dėl lengvatos pateikti informaciją apie gautą nereikšmingą valstybės pagalbą, pasikeitus skyriaus nuostatams, pareiga teikti išvadą dėl suteiktos nereikšmingos (de minimis) valstybės pagalbos perduota Mokesčių skyriui.

**3. Kokių rezultatų laukiama.**

Skatinti asmenis, vykdančius ir planuojančius vykdyti veiklą Smiltynės gyvenvietėje, kuriai siekiama suteikti kurorto teritorijos statusą. Siekiant aiškumo ir teisės aktų tarpusavio suderinamumo, tiksliau reglamentuoti veiklas, kurias vykdant gali būti suteikta nekilnojamojo turto mokesčio lengvata, ir pateikiamus dokumentus bei mažinti administracinę naštą besikreipiantiems asmenims.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos apskrities valstybinės mokesčių inspekcijos duomenimis nekilnojamojo turto mokesčio mokėtojų, kurie vykdo veiklas, kurioms galėtų būti taikomas tvarkos aprašas, Smiltynės gyvenvietės teritorijoje praėjusį ataskaitinį laikotarpį buvo 5 juridiniai asmenys. Vertinant, kad maksimali nekilnojamojo turto mokesčio lengvata už metus gali būti 2896 Eur, savivaldybės biudžetas per metus maksimaliai suteiktų apie 14,5 tūkst. Eur nekilnojamojo turto mokesčio lengvatų Smiltynės teritorijoje veiklą vykdantiems asmenims.

**6. Lėšų poreikis sprendimo įgyvendinimui.**

Nereikia.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – tvarkos aprašuose apibrėžtos veiklos, reikalavimai, teikiantiems prašymus, specialistų išvadų teikimas. Taip pat atsiranda galimybė skatinti, teikiant NTM lengvatą, veiklą vykdantiems Smiltynės gyvenvietėje. Neigiamos pasekmės – padidėjus nekilnojamojo turto mokesčio lengvatų teikimo teritorijai, galimai didės siekiančių pasinaudoti šia lengvata asmenų skaičius, todėl galimai sumažės biudžeto pajamos dėl suteiktų lengvatų sumos.

PRIDEDAMA:

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais, tvarkos aprašo lyginamasis variantas, 3 lapai;
2. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo lyginamasis variantas, 4 lapai;
3. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėje dalyje kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašo lyginamasis variantas, 5 lapai;
4. Kultūros vertybių registro išrašo kopija, 1 lapas;
5. Asociacija „Bendruomenė Smiltynės Kopgalis“ prašymas, 2 lapai.

Mokesčių skyriaus vedėja Kristina Petraitienė